b'\n_START_ARTICLE_\nEst\xc3\xa9e Lauder\n_START_SECTION_\nZgodnje \xc5\xbeivljenje\n_START_PARAGRAPH_\nRodila se je kot Josephine Esther Mentzer v Coroni v dr\xc5\xbeavi New York. Bila je h\xc4\x8di mad\xc5\xbearskih \xc5\xbdidov; materi je bilo ime Rose Schotz Rosenthal, o\xc4\x8detu pa Max Mentzer. Ve\xc4\x8dino otro\xc5\xa1tva je pomagala v doma\xc4\x8di trgovini, kjer se je prvi\xc4\x8d soo\xc4\x8dila s poslom. Vendar si kot otrok v prihodnosti ni \xc5\xbeelela poslovnega sveta. Do prve svetovne vojne je ves \xc4\x8das \xc5\xbeelela postati igralka.\n_START_SECTION_\nPoklicna pot\n_START_PARAGRAPH_\nS kozmetiko se je prvi\xc4\x8d sre\xc4\x8dala, ko je pomagala svojemu stricu dr. Schotzu pri prodaji krem, ki jih je sam razvil. Stric je bil kemik in je leta 1924 ustanovil svoje podjetje._NEWLINE_Leta 1930 se je poro\xc4\x8dila z Josephom Lauterjem, ki je priimek kasneje spremenil v Lauder. Leta 1939 sta se lo\xc4\x8dila in Est\xc3\xa9e se je preselila na Florido. Leta 1942 sta se ponovno poro\xc4\x8dila. O svojem zakonu je rekla, da se je prvi\xc4\x8d poro\xc4\x8dila zelo mlada in je mislila, da nekaj zamuja, kasneje pa da je ugotovila, da ima najbolj ljubkega mo\xc5\xbea. Rodila sta se jima dva sinova, Leonard in Ronald. Podjetje Est\xc3\xa9e Lauder sta ustanovila leta 1946. Starej\xc5\xa1i sin Leonard Lauder je kasneje postal izvr\xc5\xa1ni direktor, danes pa je predsednik odbora. Mlaj\xc5\xa1i sin Ronald Lauder je poznan \xc4\x8dlovekoljub._NEWLINE_Leta 1948 si je v newyor\xc5\xa1ki trgovini uredila svoj pult, kjer je nudila osebni pristop do kupcev. Tudi po 40 letih dela v podjetju je bila prisotna pri odprtju vsake nove trgovine ali uvedbi vsakega novega proizvoda._NEWLINE_V desetletjih je podjetje Est\xc3\xa9e Lauder Companies postalo po vsem svetu uspe\xc5\xa1na kozmeti\xc4\x8dna dru\xc5\xbeba.'